เก็ง 19 หุ้นดาวเด่นงบโต SET อ่อนตัวตามตปท.
นักวิเคราะห์มองดัชนีหุ้นไทยวันนี้ผันผวนและมีโอกาสปรับตัวลงตามตลาดต่างประเทศจากความกังวลต่อนโยบายของประธานาธิบดีสหรัฐ นอกจากนี้ตลาดยังถูกกดดันจากราคาน้ำมันดิบที่ลดลงส่งผลลบต่อหุ้นกลุ่มพลังงาน ขณะที่นักลงทุนบางส่วนชะลอการลงทุนเพื่อรอดูผลการประชุมของ BOJ และ FED การลงทุนยังเน้นกลุ่มที่แนวโน้มผลประกอบการไตรมาส 4/59 และ ปี 59 ออกมาดีเป็นหลัก
31 ม.ค. 2560

ข่าวหุ้นธุรกิจออนไลน์ รายงาน เช้านี้ ณ เวลา 9.20 น. ค่าเงินบาทอยู่ที่ 35.17 บาทต่อเหรียญ ขณะที่ตลาดหุ้นเอเชียปรับตัวลง โดยได้รับแรงกดดันจากตลาดหุ้นนิวยอร์กที่ปิดร่วงลงเมื่อคืน เนื่องจากนักลงทุนวิตกกังวลเกี่ยวกับนโยบายของนายโดนัลด์ ทรัมป์ ประธานาธิบดีสหรัฐ
นักวิเคราะห์มองดัชนีหุ้นไทยวันนี้ผันผวนและมีโอกาสปรับตัวลงตามตลาดต่างประเทศจากความกังวลต่อนโยบายของประธานาธิบดีสหรัฐ นอกจากนี้ตลาดยังถูกกดดันจากราคาน้ำมันดิบที่ลดลงส่งผลลบต่อหุ้นกลุ่มพลังงาน ขณะที่นักลงทุนบางส่วนชะลอการลงทุนเพื่อรอดูผลการประชุมของ BOJ และ FED การลงทุนยังเน้นกลุ่มที่แนวโน้มผลประกอบการไตรมาส 4/59 และ ปี 59 ออกมาดีเป็นหลัก
หุ้นเด่นเลือก GLOBAL-SUSCO-SAWAD-ASP-ASK-SPRC-LH-AOT-CK-CPALL-HANA-IVL-LH-PTTGC-TISCO-TKN-TPCH-BIG และ BEUATY
 
บล.แอพเพิล เวลธ์ ระบุในบทวิเคราะห์ (31 ม.ค.) ว่า ภาวะการซื้อขายวานนี้ทรงตัวในช่วงวันหยุดตรุษจีน ขณะที่ สศค. ได้ปรับเพิ่มคาดการณ์ GDP ปีนี้อยู่ที่ระดับ 3.6% เนื่องจากได้แรงหนุนภาคส่งออกฟื้นตัว +2.5% และงบลงทุนกลางปีจำนวน 1.9 แสนล้านบาท วันนี้ติดตามผลการประชุม BOJ และพรุ่งนี้การประชุม FOMC ซึ่งคาดทั้ง 2 ธนาคารกลางยังน่าจะคงนโยบายการเงินที่ระดับเดิม
กลยุทธ์การลงทุน ประเมินแนวรับ 1,580 จุด แนวต้าน 1,600 จุด แนะนำเก็งกำไรตามกรอบการลงทุน ระหว่างรอการรายงานผลประกอบการของกลุ่ม Real Sector และการประกาศจ่ายเงินปันผล แนะนำซื้อหุ้น High Dividend Yield เช่น ASP, ASK, SPRC, LH
 
บล.ธนชาต ระบุในบทวิเคราะห์ (31 ม.ค.) ว่า แม้ Dow Jones ปรับลดลง 0.61% จากความกังวลนโยบายต่างประเทศของทรัมป์ แต่ยังมอง Downside ของ SET จำกัดที่ 1,580 จุด ขณะที่ รายงาน Pathumwan Corner วันนี้แสดงให้เห็นการปรับประมาณการำไร และเป้าหมายพื้นฐานหุ้นใหญ่ต่อเนื่อง เป็นปัจจัยบวกระยะสัปดาห์ เป้าหมาย 1,620 หรือ1,650 จุด
แนะนำ “ซื้อ” กลุ่มหุ้นที่ Consensus ปรับประมาณการกำไร และเป้าหมายพื้นฐานขึ้น และได้รับผลดีจากการบริโภคเร่งตัวขึ้น 1) Consensus ปรับกำไรขึ้น และผลดีจากการบริโภคฟื้นตัว : แนะนำ “ซื้อ” GLOBAL (เร่งขยายสาขา 7-8 สาขาต่อปีรับการบริโภคฟื้นตัว, เพิ่ม house brand หนุนอัตรากำไร คาดกำไรปี 2016-17 ที่ 1.47-1.7 พันล้านบาท + 68-28% ในปี 2016-17) และกลุ่มสื่ออย่าง PLANB
2) Laggard + Value Plays : แนะนำ “ซื้อ” AOT (นักท่องเที่ยวฟื้นตัว และการแตกพาร์เพิ่มสภาพคล่อง), SUSCO และ SAWAD (คาดการณ์กำไรขยายตัว 46-39% ปี 2016-17 ที่ 1.9-2.7 พันล้านบาท ปัจจุบัน PE17 ที่ 15.8 เท่า ต่ำกว่า MTLS ที่ 27.5 เท่า มาก)
 
บล.กรุงศรี ระบุในบทวิเคราะห์ (31 ม.ค.) คงมุมมองเป็นกลางถึงลบ คาด SET เคลื่อนไหวผันผวนในทิศทางลง ตามทิศทางตลาดหุ้นต่างประเทศเนื่องจากนักลงทุนวิตกกังวลต่อการลงนามในคำสั่งพิเศษของนาย โดนัล ทรัมป์ ที่ระงับการเข้าประเทศของ 7 ชาติมุสลิมเป็นเวลา 90 วัน ส่งผลให้บรรดาผู้นำของประเทศต่างๆ ออกมาแสดงความเห็นไม่เห็นด้วยกับคำสั่งดังกล่าวเนื่องจากจะนำไปสู่ความขัดแย้งระหว่างประเทศ
นอกจากนี้ ตลาดยังถูกกดดันจากราคาน้ำมันดิบที่ลดลงส่งผลลบต่อ Sentiment การลงทุนในหุ้นกลุ่มพลังงาน ประกอบกับคาดว่านักลงทุนจะชะลอการลงทุนเพื่อรอดูผลการประชุมของ BOJ ในวันที่ 31 ม.ค. และการประชุมของ FED รวมถึงถ้อยแถลงที่จะมีขึ้นหลังการประชุมในคืนวันที่ 1 ตามเวลาประเทศไทย
อย่างไรก็ตาม หากดัชนีปรับตัวลงแรงเป็นโอกาสดีที่นักลงทุนจะเข้าซื้อสะสมหุ้นพื้นฐานดี โดยเฉพาะกลุ่มที่คาดว่าจะประกาศผลประกอบการไตรมาส 4/16 ออกมาดี และมีเงินปันผลจ่ายที่ให้อัตราผลตอบแทนจากเงินปันผลสูง อาทิ AOT, CK, CPALL, HANA, IVL, LH, PTTGC, TISCO, TKN, TPCH, BIG และ BEUATY
กลยุทธ์การลงทุนวันนี้ : Buy on Weakness
หุ้นเก็งกำไรระยะสั้น : BEAUTY (ซื้อ/เป้า 13.50 บาท) ราคาหุ้นลดลงแรงแต่ปัจจัยพื้นฐานยังไม่เปลี่ยน แนวโน้มกำไรสุทธิไตรมาส 4/16 ยังพุ่งทำ New High, TPCH (ซื้อ/เป้า 23.00 บาท) คาดแนวโน้มกำไรสุทธิปี 2017 จะเติบโตทุกไตรมาสจากโรงไฟฟ้าชีวมวลเริ่มทยอยเปิดดำเนินการ (COD)